Dayak, Iban Borneo
Tusun Ke-34 Bansa Dayak Iban Peturun Ambau Bansa Dayak ti pindah ari Batang Kapuas ke Sarawak majak mayuh-semayuh sereta betitihka kaban belayan diri empu. Peturun ke sembilan bansa Dayak ti betuaika Telu Aur diau semak Nanga Batang Kapuas. Ari nya Telu Aur nguluka nembiak iya pindah ke ku ulu agi lalu diau mendam ba tengan menua Batang Kapuas ti endur Telu Aur parai tuai ninggalka dunya tu. Udah Telu Aur parai, anak lelaki iya ti benama Demong Suran pindah ke ulu Batang Kapuas lalu iya mega parai tuai din. Udah Demong Suran parai, anak iya ti benama Ambau (ukai Pateh Ambau) nyadi tuai bansa Dayak di menua nya. Maya iya nyadi tuai sida, Ambau matak bala iya pindah ari kandang menua Batang Kapuas ke Batang Ai lalu diau bumai betaun di Seram. Udah nya  sida pindah baru ke Pengkalan Tabau ari ulu pasar Lubok Antu ke diatu. Ari Pengkalan Tabau, Ambau anak Demong Suran mai bala iya pindah baru ke ulu agi lalu diau enda lama di Lubang Baya. Ari nya iya nikal baru ngagai Pengkalan Tabau ti endur iya parai dibunuh bala ulun iya empu ti sengaja ngaramka perau iya ba Wong Mutan. Udah Ambu parai, iya diganti anak iya ti benama Liang nyadi tuai bansa Dayak Iban nya lalu sida diau di Lubang Baya semak ulu Batang Ai. Liang tu tuai kayau ti berani lalu suah nguluka bala iya belaban enggau bansa Punan di ulu sungai nya ke selalu ngachau menua sida lalu munuh nembiak iya. Parai Liang, iya diganti anak iya ti benama Bayang nyadi tuai bansa Dayak Iban. Bayang matak bala iya pindah ari Lubang Baya ke ili Batang Ai lalu ngulu Sungai Undup pati Sungai Batang Lupar. Sida pan diau mendam di Klasin. Udah betaun-taun  Bayang enggau bala nembiak iya diau bumai betaun di Klasin, sida pan pindah baru tunga ke Barat ngagai Sungai Raya, pati kanan Sungai Undup. Ari nya sida pindah baru ngagai Rijang enda jauh ari pasar Simanggang (Sri Aman) ke diatu. Bayang parai tuai di menua nya lalu diganti anak iya ti benama Nyanggau. Indera Lela Ngasuh Iban Bemunsuh Maya Nyanggau nyadi tuai sida berumah panjai baru di Lemas ti alai sida diau mendam bumai betaun di Undup betaun-taun nyentuk ke sida diserang lalu dialahka Indra Lela enggau nembiak ari Nanga Skrang. Jeman sebedau penatai James Brooke ke Sarawak 1839, Indera Lela, Sharif Japar engga Sharif selalu nyadi batu api bansa Dayak Iban bemunsuh enggau pangan diri sama Dayak Iban. Sida tu ngelar diri itu peturun Nabi Mohammed lalu suah ngumbuk bala Iban masuk agama Islam. Sharif Ahmit parai kena dengah bala Iban maya ti mai bala Iban Skrang ngayau bala Nyangau di Undup. Udah ti alah kayau nya, Nyanggau enggau bala iya rari ke menua Dau di Kalimantan. Dayak Iban Dau Maya nya Kalimantan, Indonesia dipegai perintah Belanda (Holland). Sida diau mendam di Dau bepuluh-puluh taun. Udah nya Nyanggau sereta bala nembiak iya diasuh Tuan Residen Skrang ti benama Brereton pulai ke Sarawak. Datai di Sarawak sida diau mendam ba Embawang di kandang menua Sungai Dor. Sida enda pulai ke menua lama sida di Lemas. Tegal ti kala diau di menua Dau di Kalimantan, Indonesia udah ti alah laban Indra Lela ari Skrang kelia, nya mih kebuah sida dikumbai bansa Iban Dau datai ke maya hari diatu. Lebuh pulai ke Sarawak baru, bansa Dayak Iban Dau pan bepechah lalu diau mendam di Embawang, Klauh, Melugu, Gua, Nyelan, Engkeramut, Selepong enggau Puak Ai (Po Ai) datai ke maya hari diatu. Udah betaun-taun diau mendam bumai betaun di  Embawang, Nyanggau enggau bala nembiak iya diasuh Mr. Brereton pindah ke Lemas. Nyanggau parai tuai di menua nya lalu diganti anak iya ti benama Gaong. Maya Gaong nyadi Tuai, iya nguluka bala nembiak iya pindah ari Lemas ke Klauh lalu diau mendam bumai betaun dia datai ke bepuluh-puluh taun. Udah Gaong parai, iya diganti anak iya ti benama Lansam ti parai tuai di Klauh. Udah Lansam parai, iya diganti anak iya ti benama Gendang. Udah  Gendang parai tuai, iya diganti anak menyadi iya ti benama Junau lalu sida agi diau mendam di Klauh maya nya.Sungai Merakai pati Batang Kapuas di Kalimantan Barat Majak Begigaka Menua Baru Maya jeman bansa Dayak ti bejaku ngena Jaku Iban diau bumai betaun nebing Sungai Merakai di Kalimantan, Indonesia, seiku tuai ti benama Gelungan matak bala nembiak iya pindah ari Merakai ngagai menua Bukit Balau Ulu antara Sungai Merakai enggau Ulu Undup. Udah nya datai ga seraban agi ti betuaika Langkup. Raban Dayak tu mega datai ari Merakai lalu diau mendam ba tengan nebing Sungai Undup.  Udah dua raban ti diuluka Gelungan seduai Langkup nya  diau di Undup, bisi seraban agi ti diuluka tuai sida ti benama Jelian pindah mega ari Merakai lalu diau mendam di Wong Empangu di ili Sungai Undup. Enda lama udah Jelian enggau bala iya diau bumai betaun ba Wong Empangu, Gelungan enggau bala nembiak iya pindah ari Bukit Balau Ulu ke ili Undup enggau Batang Lupar lalu diau mendam di Bukit Balau antara pasar Simanggang (Sri Aman) enggau Sunggai Lingga ke diatu. Ari nama Bukit Balau raban bansa Dayak Iban tu lalu ngumbai diri bansa Iban Balau datai ke maya hari diatu; taja sida datai ari menua ti sama enggau bala Dayak Iban bukai di Merakai di Kalimantan. Reti nya bansa Dayak Iban Balau asal penatai sida nya endang ari Merakai sekaban belayan enggau bansa Dayak Iban ti bukai di Sarawak lalu sama bejaku ngena Jaku Iban. Maya nya mega Langkup matak bala iya pindah ke ili Sungai Undup. Kenu ku sida ke tuai Langkup ukai Tuai bansa Iban ti berani baka tuai ti bukai, tang utai ti ngasuh iya nyelai mimit iya nya Langkup bebini jadi enggau indu ti benama Langkup mega: sama nama seduai melaki bini tu. Kenu ku orang tuai utai ti baka tu jarang nyadi lalu mali enti nitihka adat melaki bini bansa Dayak. Nya alai nama bini Langkup ditukar nyadi Lemok. Nya alai, tuai Dayak Iban tu mih orang ti keterubah berumpang menua Sungai Undup, pati kanan Sungai Batang Lupar. Iban Sebuyau Di Bukit Balau Ili, Gelungan bebini jadi enggau indu ti benama Sendi, anak indu seiku tuai Dayak Iban ti benama Dendan di Sebuyau. Udah ti jadi enggau Sendi, Gelungan nguluka bala nembiak iya pindah ke ili Batang Lupar lalu diau mendam di Balu Sebuyau semak nanga Batang Lupar. Tegal ti diau ditu mega sida lalu ngumbai diri Dayak Iban Sebuyau.  Ari Sebuyau, Gelungan pindah baru tunga ke barat ke ili Sungai Sadong. Udah ti diau bumai betaun sebelah Sadong Gelungan parai tuai di menua nya. Udah Gelungan parai, bini iya Sendi bisi mimpi betemu enggau Kumang. Dalam mimpi iya Sendi diasuh Kumang ngiga seiku lelaki ti benama Guang di Skrang ke laki iya. Guang ari menua Enteban mega apin lama udah balu lalu iya bisi mimpi diasuh Kumang jadi enggau indu ti benama Sendi. Udah ti bemimpi baka nya, Sendi pan mupuk ke Skrang ngena perau ti dikayuhka bala ulun iya laban deka ngiga Guang. Iya ninggalka anak seduai iya Gelungan di Sadong. Datai di Skrang Sendi pan tetemuka Guang. Seduai nadai tentu penanggul bekelala laban ti udah nemu pasal mimpi pangan diri. Maya seduai deka disabung jadi melah pinang, dia bala sida ke tuai-tuai madah, seduai tu sama balu lalu bisi pemali jadi melaki bini ‘Ngemulu Antu”. Nya alai seduai enda tau enda ngisi ukum pemali nya nitihka adat ti diajar Sengalang Burong. Udah seduai ngisi ukum nya, seduai pan melah pinang lalu jadi melaki bini. Udah Sendi jadi melaki bini enggau Guang di Skrang, sekeda nembiak Gelungan pindah ari Sadong tunga ke Barat lalu diau bumai betaun di Merdang Lumut, Merdang Limau enggau  Merdang Gayam nebing Sungai Semarahan. Ari menua dua iti nya sida pindah baru ke Tabuan ba endur Bandaraya Kuching ke diatu. Bejeman-jeman sebedau penemuai James Brooke ke  Sarawak taun 1839, Tuai Iban Sebuyau ti benama Nyambong, bisi charut belaya mimit enggau Iban Saribas. Nya alai sida pan pindah ari Batang Lupar ke Sungai Lundu, enda jauh ari Tanjung Datu lalu semak sempadan Sarawak enggau Kalimantan, Indonesian. Orang Kaya Temenggung Jugah Udah Nyambong parai iya pan diganti anak iya ti benama  Jugah. Tegal penaluk iya ke perintah Raja Brooke iya diberi pangkat Orang Kaya Temenggung Jugah. Iya suah dibai  perintah Raja Brooke ngayau bansa Iban Saribas enggau Iban Skrang di menua Bagi Kedua. Bulan Ogos 1849 perintah Raja Brooke mai bala nembiak OKP Temenggung Jugah ngayau Linggir ‘Mali Lebu’ di Paku. Maya kayau nya Jugah lenyau dua iku anak iya ti benama Bunsi enggau Tujang.                 (Betampung ba Tusun Ke-35  minggu nyin ila) Nama kebuah bansa Iban di serata menua Sarawak bejaku ngena Jaku Iban ti sama taja pan bisi bida mimit ba senentang patah sebut enggau pengaya jaku (kosat kata)? Nya mih pun asal penatai bansa Dayak / Iban ari Saribas ke menua Sungai Kalala – Krian, Melupa, Awik. Berengkah ari nya mega Iban majak begiga ke menua baru tunga ke Batang Rajang nyentuk ke  menua tanah Batang Rajang (Sarikei, Bintangor, Pakan, Julau, Sibu, Kanowit, Song, Kapit). Maya jeman nya Iban ukai semina bekaul jaul sereta bekrisis enggau bansa Baketan tauka Seru aja tang  bansa Beliun, Seduan, Tajung @ Rajang enggau Orang Ulu (Benedict Sandin 1994.) Terima kasih ngagai kaban FB ti udah ngirumka mayuh gambar bansa Dayak Borneo. Engka bala pemacha bisi tanya tauka deka ngirum gambar ti releven ngagai aku tau giga aku ba lumur whtssp tu: 013 8325146    D i t u l i s H a r r y U s u p Umbar (B.Sc Hons. Human Development,UPM) 
See author's posts
